Joudumme puntaroimaan monia asioita työmaiden suunnittelussa. Heinäkuussa autoliikennettä on vähiten, joten se on otollinen aika liikenteellisesti hankalissa kohteissa. Yleisesti voidaan todeta, että työmaan ajoitus on asia, jota on vaikea saada kaikkia miellyttäväksi. Lähialueen asukkaille työmaa aiheuttaa melua ja kulkuvaikeuksia, työmatkalaisten matkanteko hidastuu, vuodenajat asettavat omat haasteensa sekä urakoitsijoiden resursseja pyritään jakamaan tasaisesti ympäri vuotta. Keskusta-alueella tehtävistä sähköverkkotöistä voi todeta, että työt edistyvät hitaammin kuin esikaupunkialueilla mm. seuraavien syiden vuoksi: • Erilaisten katukiveyksien poisto vie enemmän aikaa kuin asfaltin. • Kaivutöiden työaikaa rajoitetaan ajoneuvoliikenteen vuoksi ruuhka-aikoina. • Kaivutöiden suorittaminen on hitaampaa, koska katujen alla on olemassa olevaa infraa hyvin paljon ja uusien kaapelireittien sijoittaminen välillä haastavaa. Lisäksi kaduilla saattaa olla myös katulämmityksiä.